google/wiki40b huggingface dataset:
QR-kood

QR-kood ehk ruutkood (inglise keeles Quick Response Code) on Jaapanis loodud kodeeritud kahemõõtmeline maatrikskood, mis võimaldab skaneerida infot mobiiltelefoni, kus mobiilirakendus selle dekodeerib. Mobiilisisese fotoaparaadi asemel saab QR-koodi lugeda ka veebikaameraga.
Koodi kasutusvaldkond on väga lai. Näiteks kasutatakse seda Jaapanis tooteinfo edastamiseks toodete peal. QR-koodi abil saab lisada infot visiitkaardile, kodulehele, ajalehereklaamile, T-särgile jne. Eesti ajalehtedest kasutavad QR-koode näiteks Postimees ja Saarte Hääl. QR-koode tarvitab Vikipeedia artiklite edastamiseks kasutaja soovitud keeles QRpedia.
Suur kvasarirühm

Suur kvasarirühm (inglise keeles large quasar group) on kosmiline struktuuriüksus, kvasarite kogum.
Erinevalt suhteliselt lähedal paiknevatest galaktikate superparvedest, on suured kvasarirühmad äärmiselt kaugel. Arvatakse, et nad võivad olla tänapäevaste galaktiliste filamentide eelkäijad. 
2012. aastal avastatud Hiigelsuur kvasarirühm on senileitutest suurim.
Axel Witsel

Koondisekarjäär

Debüüdi Belgia rahvuskoondises tegi Witsel 26. märtsil 2008 sõprusmängus Maroko vastu. Selles mängus lõi ta ka esimese värava koondise särgis.
2016. aasta Euroopa meistrivõistluste teises alagrupimängus lõi ta värava Iirimaa vastu.
Lisaks on ta kuulunud Belgia koondisse ka 2014. ja 2018. aasta maailmameistrivõistlustel.
Entitas

Entitas ('olev-us') on skolastikas oleva olemus, mis teeb ta selleks, mis ta on, ning ilma milleta teda ei saaks olla.
Sellest sõnast pärineb sõna "entiteet".
Orange'i maakond (Florida)

Ajalugu

Orange'i maakond moodustati 1845. aastal.
Kultuuriministeerium

Kultuuriministeeriumi hoone

Kultuuriministeerium asub Tallinna südalinnas Eesti ühes imposantsemas 20. sajandi ehitises – juugendstiilses, rahvusromantika ja uusklassitsismi sugemetega endises büroo-üürimajas. Ministeeriumi hoone aadress on Suur-Karja tänav 23. 
Rahvusvahelise konkursi võitnud soome arhitekti Eliel Saarineni projekteeritud 5-korruseline hoone valmis Suur-Karja, Väike-Karja tänava ja Pärnu maanteega piiratud krundil Tallinna Vastastikuse Krediitühisuse eestvõtmisel 1911–1912. Hoonet nimetatakse ka Saarineni Majaks.
Kitsastesse piiridesse kokkusurutud kinnistuala tingis hoone omapärase ja Eestis ainulaadse arhitektuurse lahenduse kolmel tasandil siseõuega, mis panduste kaudu on ühendatud külgnevate tänavatega.
Algselt kaunistasid hoonet 1913. aastal ärklite peale paigutatud, kujur Jaan Koorti loodud egiptusepärased tsemendist dekoratiivskulptuurid, mis kõrvaldati 1921.aastal.
II korrusel Suur-Karja tänava pool, praegustes Kultuuriministeeriumi ruumides, paiknesid stiilse tammevoodri ja -mööbliga pangaruumid, mitmed erabürood ning Laenu-Hoiu Ühisus. Algsest interjöörist on tänini peaaegu muutmatul kujul säilinud sissekäik koos trepikojaga. Maja ülakorrustel olid korterid, alumisel suurte vitriinakendega korrusel äritsoon, mis on oma funktsiooni säilitanud tänaseni.
Kultuuriministeerium loodi 27. aprillil 1953 ning paikneb samas hoones tänini. 1988. aastal reorganiseeriti ministeerium Eesti NSV Riiklikuks Kultuurikomiteeks. 1990. aastal taasloodi Kultuuriministeerium. 1992. aasta hilissügisel ühendati kaks ministeeriumi ühtseks kultuuri- ja haridusministeeriumiks. 1996. aastast sai kultuur kui eriomane ja spetsiifiline valdkond taas omaette ministeeriumi. Kultuuriministeeriumi hooneansamblis asuvad ka Eesti Kultuurkapital, Eesti Laulu- ja Tantsupeo Sihtasutus, Eesti Muusikanõukogu, Eesti Interpreetide Liit ja Eesti Teatri Agentuur.

Valitsemisala asutused

Ministeeriumi valitsemisalas on üks valitsusasutus, Muinsuskaitseamet. Lisaks on Kultuuriministeeriumil (seisuga mai 2018) 13 hallatavat asutust, lisaks 4 avalik-õiguslikku juriidilist asutust ja 34 riigi asutatud sihtasutust. Tegevusvaldkondade lõikes on Kultuuriministeeriumi valitsemisalas 8 teatrit, 3 kontsertorganisatsiooni, 22 muuseumi ja 2 spordikeskust.
Täielik nimekiri asub Kultuuriministeeriumi kodulehel.
Genoomne imprintimine

Genoomne imprintimine on epigeneetiline fenomen, mis põhujstab valikulise geeniekspressiooni vastavalt sellele, kummalt vanemalt geen päriti. Genoomse imprintimise vorme on näidatud nii taime- ja loomariigis kui ka seentel. 2014. aasta seisuga on hiirel 150 imprinditud geeni ja inimesel umbes 70.
Diploidsetes organismides on keharakkudes kaks genoomikoopiat: üks mõlemalt vanemalt. Autosomaalsetes geenides toimub ekspressioon enamasti mõlemas alleelis. Imetajatel seevastu on väike osa geene imprinditud, mis tähendab, et ekspresseerub vaid üks alleelidest.
See epigeneetiline protsess põhineb DNA metülatsioonil ja histoonide modifikatsioonidel, muutmata geneetilist koodi. Soospetsiifiline imprinting tekib gametogeneesi ajal ja püsib läbi viljastumise. Need imprinditud mustrid jäävad püsima ka läbi globaalse demetülatsiooni ja säilivad somaatilistes rakkudes elu lõpuni. Primordiaalsetes sugurakkudes demetülatsiooni ajal imprinditud muster kustutatakse ja see tekib uuesti gametogeneesi käigus vastavalt soole.
Imprintimine on oluline varases embrüo ja loote arengus.
Rong (film, 1959)

Süžee

Kirurg Jerzy sõidab rongiga Varssavist Läänemere äärede. Et rahulikult reisida, ostab ta mõlemad piletid kahekohalisse kupeesse. Kuid ta leiab oma kupeest noore naise Marta. Marta ei lahku kupeest ka vagunisaatja nõudmise peale. Jerzy ei soovi skandaali ning nõustub sellega, et Marta jääb temaga ühte kupeesse. Rongis on ka Marta endine armastatu Staszek, kes püüab temaga pidevalt kontakti otsida. Varsti rong peatub ning saabuvad miilitsad, kes otsivad põgenenud mõrvarit. Tekib pingeline olukord, kus reisijate hulgas hakkavad levima kuulujutud kahtlusaluse kohta.
Riigieelarve

Riigieelarve on riigi finantsplaan, milles kajastatakse rahalisi vahendeid, mida riik eelarveaastal plaanib koguda, saada toetusena, vahendada ja kasutada. Riigieelarve näitab, kui palju raha saab riik kulutada erinevate avalike teenuste osutamiseks ja kui palju peaks erinevatest allikatest riigikassasse raha laekuma.
Majandusliku sisu järgi liigendatakse riigieelarve vahendid tuludeks, kuludeks, investeeringuteks ja finantseerimistehinguteks.
Bogdan

Bogdan (vene keeles Богдан) venepärane on mehenimi.
2018. aasta seisuga oli see Eestis esinemissageduselt 341. mehenimi. 1. jaanuari 2018 seisuga oli Eestis eesnimi Bogdan 319 mehel.
Anti (eesnimi)

Anti on mehenimi.
1. jaanuaril 2018 oli Eestis eesnimi Anti 859 mehel (esinemissageduselt 190. mehenimi).
North London derby

North London derby (eesti keeles Põhja-Londoni derbi) on jalgpallimatš Londoni rivaalide Tottenham Hotspuri ja Arsenali vahel.
Inglismaa kõrgliigas kohtutakse igal hooajal vähemalt kaks korda, nii kodus kui võõrsil.

Statistika

Kohtumisi kokku on 198, millest 82 on võitnud Arsenal, 64 Tottenham Hotspur ning 52 korda on viiki jäädud.
Eesti naiste epeekoondis

Eesti naiste epeekoondis on Eesti naiste esinduskoondis epees.
Epeekoondise koosseis näiteks 2017. aastal oli järgmine: Kristina Kuusk, Julia Beljajeva, Erika Kirpu ja Irina Embrich.
Aruküla kolhoos

Aruküla kolhoos oli kolhoos Harju rajoonis Raasiku külanõukogus. Kolhoosi keskus asus Järsil.
1968 ühendati Aruküla ümbruse väikemajandid ja loodi Aruküla kolhoos, millele ehitati 1974 Arukülla uus keskusehoone. 1976. aastal liideti sellele ka Tasuja kolhoos, mille järel Aruküla kolhoos omandas tollase Raasiku külanõukogu, praeguse Raasiku valla piirid (välja arvatud Raasiku). Aruküla keskusesse ehitatud uuest kolhoosikeskusest sai ühtlasi ka Aruküla uus kultuurimaja. Kolhoosi juures alustasid tegevust ka kolhoosidevaheline abiettevõte Sõprus ja sordipunkt. 1970. aastatel kerkisid endisele põllumaale, kolhoosi keskusehoone ümber kolhoosi liikmete tarvis ka kümned kortermajad. Sinna ehitati ka uus hoone Aruküla koolile, kellel mõisahoones kitsaks jäi.
Kolhoosi viimane aseesimees oli Toivo Veenre.
Hydrablabes

Levila

Neid võib kohata Kalimantanil.
Ilmar Kotta

Ilmar Kotta (sündinud 1. novembril 1947 Tallinnas) on eesti merebioloog, zooloog.
Ta lõpetas 1966. aastal Elva Keskkooli ja 1971. aastal Tartu ülikooli bioloogia osakonna.
Aastatel 1971–1986 töötas ta Läänemere Kalamajanduse Teadusliku Uurimise Instituudis nooremteadurina ning pärast seda kuni 1991. aastani samas teadurina. 1991–1992 oli ta teadur Ökoloogia ja Mereuuringute Instituudis ja 1992–2005 Eesti Mereinstituudis. Alates 2005. aastast on ta Tartu Ülikooli loodus- ja tehnoloogiateaduskonnas ja Eesti Mereinstituudis vanemteadur.

Isiklikku

Tema pojad on helilooja ja muusikateadlane Kerri Kotta ning zooloog ja merebioloog Jonne Kotta.
Jessamine'i maakond

Ajalugu

Maakond moodustati 1798. aastal.
Palli tänav

Palli tänav on tänav Tallinnas Nõmme linnaosas Rahumäe asumis. Palli tänav algab Kaevu tänavalt, ristub Mängu ja Kurni tänavaga ning lõpeb Vabaduse puiesteel. Palli tänav on lääneloode-idakagusuunaline ja ligikaudu 300 meetri pikkune. Palli tänav on munakivisillutisega.
Palli tänav sai nime 8. novembril 1927. Palli tänav on nime saanud Mängu tänava mõjul. Lühiajaliselt oli aastatel 1940–1941 tänava nimi Leedri tänav.
PostEurop

PostEurop on Euroopa postioperaatorite ühendus. PostEurop loodi aastal 1993, et lihtsustada Euroopa-sisest postivahetust. Varem tegeles sellega Euroopa Postiside- ja Telekommunikatsioonitalituste Konverents (CEPT, akronüüm prantsuskeelsest ühendist Conférence Européenne des Administrations des Postes et des Télécommunications).
PostEuropi peakorter asub Brüsselis.
PostEurop annab igal aastal välja Europa postmarki, varem tegid seda Euroopa Ühenduste liikmete postitalitused ja CEPT.
Eesti Post kuulub ühendusse aastast 1994.
Tummpilt

Tummpilt (prantsuse keeles tableau 'tahvlike, pilt') on levinud lavastusvõte 19. sajandi näidendites: etenduse lõppedes tarduvad tegelased maaliliseks grupipildiks, kuni eesriie langeb.
Johann Georg Zimmermann

Johann Georg Zimmermann (22. veebruar 1717 Büchenbach, Kesk-Frangimaa – 8. oktoober/19. oktoober 1783 Kambja) oli Eesti vaimulik.
Zimmermann sündis Büchenbachis (asub praeguse haldusjaotuse järgi Rothi kreisis, Kesk-Frangimaal, Baieri liidumaal. Ta lõpetas Schwäbisch Hallis gümnaasiumi. Ta õppis Altdorfi ülikoolis aastast 1737 (immatrikuleeriti 18. juunil 1737) usuteadust. Töötas aastatel 1742–1747 Hirschbergis (praegu Jelenia Góra, Alam-Sileesia vojevoodkonnas, Poolas) kooliõpetajana. Töötas seejärel koduõpetajana. Aastatel 1750–1763 töötas Barby seminaris (asub praeguse haldusjaotuse järgi Salzlandkreisis, Saksi-Anhalti liidumaal). Aastatel 1763–1772 töötas ta koduõpetajana Liivimaal. Ordineeriti 31. mail/11. juunil 1772 õpetajaks.
Ta oli aastatel 1772–1783 Kambja koguduse õpetaja.
Nokaut

Nokaut (inglise keeles knockout) on mitmes võitlusspordis (eriti poksis) ühe võistleja seisund, kus teine võistleja on ta pikali löönud ning ta ei suuda teatud kindlaks määratud aja jooksul püsti tõusta või edasi võistelda. Nokaut lõpetab matši ning tähendab vastase nokauteerinud sportlasele võitu.
Lisaks poksile on nokaudi mõiste veel näiteks kikkpoksis, sportlikus vabavõitluses, karates ja teistel lööke sisaldavatel aladel.
Poksis tähendab nokaut võistleja mahalangemist, misjärel ei suuda ta kümne sekundi jooksul püsti tõusta ja võitlust jätkata. Sportlikus vabavõitluses võistleja mahalangemisel sekundeid lugema ei hakata, sest selle ala osaks on ka maadlusvõtted pikaliasendis. Nokaut kuulutatakse välja siis, kui võistleja kaotab teadvuse või ei hakka ennast vahetult pärast mahalangemist kaitsma.
Nokauti seostatakse tihti teadvuse kaotamisega. Sportlase suutmatus edasi võistelda võib tulla ka väsimusest, valust, pearinglusest vms.
Nokaut (tehniline nokaut) võidakse välja kuulutada ka siis, kui kohtunik, arst või võistleja ise otsustab, et võitluse jätkamine pole ohutu, näiteks saadud vigastuse tõttu.
Vaška

Vaška on jõgi Euroopas Venemaal. Algab soost. Voolab valdavalt põhja ja loodesse. Suubub vasakult Mezenisse.
Pikkus 605 km, valgla 21 000 km².
300 (film)

Süžee

Sparta kuningas Leonidas (Gerard Butler) ja 300 Sparta sõjameest võitlevad viimse meheni Pärsia kuninga Xerxes I (Rodrigo Santoro) armee vastu, kuhu kuulub ligi miljon sõdurit. Sellal kui Sparta kuningas võitleb, otsib Sparta kuninganna Gorgo (Lena Headey) toetust oma abikaasa sõjaväele. Filmi läbib Sparta sõjamehe Diliose (David Wenhami) seletav tekst, kus ta kirjeldab sõjas osalenud fantastilisi koletisi, spartalaste eluolu jm.
Ferrandina

Haldus

Ferrandina piirneb järgmiste omavalitsusüksustega: Craco, Grottole, Miglionico, Pisticci, Pomarico, Salandra, San Mauro Forte.
Ferrandina halduspiirides asuvad järgmised asulad ja asumid: Macchia di Ferrandina.

Ajalugu

Magna Graecia ajal, umbes aastal 1000 eKr, oli Ferrandina kohal Troilia nimeline asula.
Linn on saanud nime Napoli kuninga Federico I isa Ferrante (või Ferrantino) järgi. 1507. aastal andis Fernando Katoliiklane Ferrandinale tiitli 'civitas'.
Marion Ravn

Marion Elise Ravn (sündinud 25. mail 1984) on  Norra laulja, ansambli M2M liige.
Victoria Alexandra

Sünd

Printsess Victoria sündis 6. juulil 1868 Londonis, Marlborough House'is. Tema isa oli Walesi prints Albert Edward, kuninganna Victoria ja prints Alberti vanim poeg. Tema ema oli Walesi printsess Alexandra, Taani kuninga Christian IX ja kuninganna Louise'i vanim tütar. Briti monarhi lapselapsena oli tema tiitel 'Tema Kuninglik Kõrgus Walesi printsess Victoria'. Perekonnaringis kutsuti teda Toriaks.
Ta ristiti 6. augustil 1868 ning tema ristivanemad olid: kuninganna Victoria, Venemaa keiser, Venemaa tsareevitš, prints Arthur, Hesse-Rhine'i prints Ludwig, Hesse-Kasseli prints George, Kreeka kuninganna, Taani leskkuninganna Caroline Amalia, Hesse-Kasseli Marie, Mary Adelaide Cambridge ja Anhalt-Dessau printsess Friedrich.

Kuninglik elu

Printsess Victorial olid koduõpetajad ning ta veetis oma lapsepõlve Marlborough House'is ja Sandringhamis. Printsess oli eriti lähedane oma venna, tulevase kuningas George V-ga.
Kuigi Victorial oli palju kosilasi, ei abiellunud ta kunagi. Selles arvatakse olevat olnud suur osa tema emal Alexandra. Victoria jäigi oma vanemate seltsiliseks ning elas oma emaga koos kuni viimase surmani 1925. aastal. Seejärel lõi ta oma kodu Coppinsis Buckinghamshire'is. Ta oli huvitatud külaelust ning lõi selles aktiivselt kaasa.

Surm

Printsess Victoria suri oma kodus 3. detsembril 1935. Tema matusetalitus peeti St George'i kabelis ning ta maeti Frogmore'i kuninglikule matmispaigale. Victoria surm avaldas tugevat mõju ta vennale, George V, kes suri kuu aega hiljem.
Aimur Säärits

Saavutused

Ta on 7-kordne Eesti meister Kreeka-Rooma maadluses (1992, 1994, 1997, 1998, 1999, 2000, 2001).
2003. aastal võitis ta Eesti meistrivõistlustel vabamaadluses esikoha.

Treeneritöö

1993. aastast alates on ta Jõgeva raskejõustikuklubi Ramm treener.
Parimad õpilased Herkin Malm, Vardo Malm, Krister Tamm, Meelis Barbo, Viljo Kokla, Tõnu Tammearu, Kristin Lepp ja Kätri-Avelin Säärits
Transpordi-RNA

Transport-RNA ehk tRNA on ribonukleiinhape, mis tegeleb rakus aminohapete transpordiga ribosoomi, kus geneetilise koodi alusel lisatakse aminohape sünteesitavasse valguahelasse.
Nagu teisedki RNA molekulid, on tRNA molekul polümeer, ning koosneb nukleotiididest – adeniinist (A), guaniinist (G), tsütosiinist (C) ja uratsiilist (U), lisaks ka mõnest modifitseeritud nukleotiidist.
tRNA molekulide pikkus varieerub 74 nukleotiidist 92-ni (on üksikuid molekule, mis on mõnevõrra lühemad või pikemad).
tRNA avastati 1950. aastate lõpul. Sellest ajast alates on tRNA olnud üks uuritumaid biomolekule. Ta on ka esimene biomolekul, mille ruumilist struktuuri tundma õpiti. Tänapäeval on teada tuhandete tRNA molekulide primaarstruktuur paljudes eri liikides. Kõigi tuntud tRNA molekulide ruumiline struktuur on nii sekundaar- kui ka tertsiaarstruktuuri tasemel väga sarnane.

Struktuur

tRNA molekulide sekundaarstruktuuri iseloomustatakse "ristikheinalehe" kujuga. tRNA sekundaarstruktuuri moodustavad 4 kaksikahelalist osa - õlga ja 4 üksikahelalist piirkonda - lingu, mis paiknevad vastavate õlgade otstes.
tRNA molekuli otsad asuvad lähestikku, nende paardumisel tekkiv kaksikahelaline osa kannab nimetust "aktseptor-õlg", selle 3' otsa paardumata nukleotiididele liidetakse estersidemega aminohape. Aktseptor-õlg on 7 aluspaari pikk.
T-õlg (ka TψC õlg) on saanud oma nime tänu modifitseerunud nukleotiididele, mis asuvad T-lingus. Need nukleotidid on ribosüültümidiin T ja pseudouridiin ψ. T-õla pikkus on 5 aluspaari, T-lingu pikkus varieerub harilikult 7-9 nukleotiidi ulatuses.
D-õlg on saanud nime temas leiduva modifitseeritud nukleotiidi dihüdrouridiini D järgi. D-õla pikkus on harilikult 4 aluspaari, D-lingu pikkus on varieeruv.
Antikoodon-õlg on alati 5 aluspaari pikk ja nagu nimestki on näha, sisaldab antikoodoni ling kolmest nukleotiidist antikoodonit mis vastab mRNA koodonile. Antikoodoni lingus on alati 7 nukleotiidi.
Lisaks neile võivad paljud tRNA molekulid sisaldada lisalingu ja lisaõlga, mille pikkus võib olla suuresti varieeruv.
Vaabina vald

Vaabina vald asus Urvaste kihelkonnas Võrumaal.
1890. aastal asutati vallas tulekindlustuse selts ning 1894. aastal põllumeeste selts. 1921. aastal asutati Vaabina Rahvaraamatukogu selts.
1928. aastal valiti vallavanemaks Eduard Saamen.
1. aprillil 1939 arvati valla maa-ala uue Linnamäe valla koosseisu.
Karl Eduard Sööt

Karl Eduard Sööt (26. detsember 1862 Lohkva küla – 1. september 1950 Tartu) oli eesti luuletaja.

Elukäik

Tema vanemad olid veskirentnikud. Alghariduse sai ta Tartu Saksa Seminari algkoolist. Aastatel 1878–1881 õppis Tartu Kreiskoolis.
1886–1893 töötas Sööt Oleviku toimetuses arvepidaja ja toimetuse abijõuna. Aastatel 1893–1895 asutas ta Tartus raamatukaupluse, trükikoja ja kirjastuse. Selle omanikuks ja kirjastajaks oli ta 1914. aastani. Alates 1913. aastast oli vabakutseline kirjanik.
Aastatel 1921–1923 ajalehe Postimees vastutav toimetaja. 31. jaanuaril 1936 otsustas Vabariigi Valitsus osta Karl Eduard Söödi aresti all oleva varanduse – mööbli ja raamatukogu – 1000 krooni eest ja anda see talle üürile viieks aastaks kümne krooni eest aastas.
Karl Eduard Sööt oli taimetoitlane.

Looming

Tema varasemas loomingus on valdav talupoegliku realismi ja ühiskonnakriitika sugemetega kodu- ja isamaalüürika (näiteks "Aasa õied" I ja II, 1890 – 91; "Rõõm ja mure" 1894; "Saatus" 1899; "Mälestused ja lootused" 1903).
Hilisemas loomingus väärivad tähelepanu rahvamuistendite aineil loodud ballaadid (näiteks "Kodu" 1921; "Kuusirbi õsu" 1937).
Eesti lasteluule klassikasse kuulub paremik kogust "Lapsepõlve Kungla" 1923.

Luulenäide

Kuidas ma luuletan
 "Kullakene, istu minu ligi –

 Täna luuletada tahan ma,

 Anna oma käsi minu kätte,

 Siis on laule minul lõpmata!"

 

 Kuldne andis käe ja palus: "Kallis,

 Laula sellest, mis mu põues keeb!"

 Ei ma küsinud, mis on ta põues,

 Mis ta mulle laulusisuks teeb.

 

 Tema käsi õrnalt värisedes

 Ütles mulle seda isegi.

 Võtsin sule kätte, kirjutasin –

 Kirjutasin tema tundmusi.

 

 Ja mu laulukene – minu prohvet –

 Mis ta ilmutas mu silma ees? ...

 Hõõgav tuli – armutuli, valu,

 Imeline igatsus ta sees. – –

 

 Nõnda luuletan – ta käsi kaunis

 Alaliseks tundejuhiks mull’ –

 Laulan unustades aja, ruumi,

 Laulan päikseveerul, koidikul.
Esmakordselt ilmunud Sööt, K. E. 1890. Aasa õied. Tartu: A. Grenzsteini trükikoda, lk 14. Siinne variant – Sööt, K. E. 1946. Valitud luuletused. Tallinn: RK “Ilukirjandus ja Kunst”, lk 9–10.

Mälestuse jäädvustamine

Aastast 1988 antakse välja Karl Eduard Söödi lasteluule aastaauhinda.
Aherainemägi

Aherainemägi ehk terrikoonik (prantsuse fraasist terri conique, milles terri 'aherainepuistang' + conique 'kooniline') on väljatud maavara rikastamise jääkidest kuhjatud puistang.
Kaevanduste ja nende rikastamisvabrikute jäägipuistangutes võivad põlevat ainet ja väävliühendeid  sisaldavad rikastusjäägid kuumeneda ja süttida.
Eestis on aherainemäed Ida-Virumaal, kus kaevandatakse põlevkivi. Tuntumad on Kukruse aherainemägi, Käva aherainemägi, Tammiku aherainemägi, Jõhvi (Edise) aherainemäed jt.
Ekslikult nimetatekse aherainemägedeks ka põlevkivi termilise töötlemise (utmise) jääkide puistanguid ja tuhamägesid, kuhu on ladestatud soojuselektrijaamades põletatud kütuse (Eesti kontekstis põlevkivi) tuhk.
Rasketööstus

Rasketööstus on toorme töötlemise ja tootmisvahendite tootmisega tegelevate tööstusharude kogum.
Rasketööstuse põhiharudeks loetakse masina- ja metallitööstust, kuid see hõlmab tegelikult kogu hankiva tööstuse ning suure osa töötlevast tööstusest. Nii kuuluvad rasketööstuse alla ka näiteks mäetööstus, ehitusmaterjalitööstus, keemiatööstus ja energeetika.
Eesti Näitused

Ajalugu

Keskuse ajalugu ulatub 1955. aastasse, mil asutati Vabariiklik Põllumajandusnäituse Direktsioon, mis 1959 reorganiseeriti Eesti NSV Rahvamajanduse Saavutuste Näituse Direktsiooniks. Aastal 1990 moodustati Eesti NSV Rahvamajanduse Saavutuste Näituse Direktsiooni baasil riiklik aktsiaselts Eesti Näitused. Aastal 1995 lõppes ettevõtte erastamine ja moodustati Eesti Näituste AS.
Declan Rice

Declan Rice (sündinud 14. jaanuaril 1999 Kingston upon Thamesis) on Inglismaa jalgpallur, kes mängib keskkaitsja või kaitsva poolkaitsjana Premier League'i klubis West Ham United ja Inglismaa jalgpallikoondises.
Aastatel 2006–2014 mängis Rice Chelsea noorteakadeemias. 2014. aastal liitus ta West Ham Unitediga. Debüüdi West Ham Unitedi põhimeeskonnas tegi ta hooaja 2016–17 viimases mängus Burnley vastu. Alates järgmisest hooajast on ta kuulunud West Ham Unitedi põhikoosseisu. 2018. aasta detsembris sõlmis ta klubiga uue pika lepingu. 12. jaanuaril 2019 lõi ta mängus Arsenali vastu oma esimese värava Inglismaa kõrgliigas.
Kuna tema vanavanemad on pärit Iirimaal, oli tal koondises võimalik esindada Iirimaad. Kuigi Rice kuulus Iirimaa noortekoondistesse ja ta jõudis teha debüüdi ka Iirimaa jalgpallikoondises, avaldas ta 2019. aasta veebruaris siiski soovi mängida Inglismaa koondises. Inglismaa koondises tegi ta debüüdi 22. märtsil 2019 EM-i valikmängus Tšehhi vastu.
Raiküla vald

Raiküla vald (Rayküll) oli vald Harjumaal Rapla kihelkonnas.
Vald moodustati 1866. aastal.
Vallas sündis sõjaväelane ja piirivalvur Mart Nuudi.
Vald kuulus Rahvuskogu 14. valimisringkonda.
1939. aasta valdade reformiga läks valla maa-ala tervikuna uue Raikküla valla koosseisu.
SKN St. Pölten

Ajalugu

SKN St. Pölten loodi pärast nende mitteametliku eelkäija FCN St. Pölten (endine VSE St. Pölten) tegevuse lõpetamist 2000. aasta juunis. Uus klubi võttis üle kogu FCN St. Pölteni infrastruktuuri, sealhulgas staadioni ja Bundesliga noortekeskuse. Kuigi tavareegel ütleb, et uus klubi peab alustama kõige madalamast võimalikust liigast, siis tänu akadeemia süsteemi olemasolule lubati SKN St. Pöltenil osaleda 2. Landesliga Westis, mis on Austria jalgpalli viies liigatase.
Aglypha

Aglypha on enamikul madudel esinev hammaste tüüp. Need hambad on valdavalt ühetaolised, peenikesed, teravad, ilma vagude ja soonteta ning suus tahapoole (kõri) suunduvalt kõverdunud.  Hambaid kasutatakse mõnikord madude klassifitseerimisel.
Aglypha-hammastega maod ei ole inimeste suhtes mürkmadudeks liigitatavad.
Kangasteljed

Kangasteljed ehk kangaspuud ehk kangasjalad (ka teljed, maateljed, lihtteljed; Lõuna-Eestis ka: peeled, Võru murdes peele (mitmus)) on seade kanga kudumiseks käsitsi.
Kangastelgetele veetakse lõimelõngad ning nendesse kootakse lõnghaaval koelõngad.
Assamalla külanõukogu

Assamalla külanõukogu oli külanõukogu Eesti NSV-s. 
Külanõukogu moodustati 1945 septembris Virumaa Assamalla vallas. Külanõukogu keskus asus Assamalla külas. Seoses maakondade ja valdade likvideerimise ja maarajoonide moodustamisega arvati Assamalla külanõukogu 1950 septembrist Väike-Maarja rajooni koosseisu.  
1954. aasta seisuga tegutsesid külanõukogu piirides "Kommunismi Tee", "Vapruse" ja "Bolševiku" kolhoos, Põdrangu sovhoosi Porkuni osakond, Rakvere Metsatööstuse Keskus ja Porkuni Kurttummade Kool.
1960 oktoobrist Assamalla külanõukogu likvideeriti ja selle alad jagati Tamsalu ja Väike-Maarja külanõukogu vahel, nii et Põdrangu sovhoosi territoorium liideti Tamsalu külanõukoguga ning "Kommunismi Tee" kolhoosi ja Assamalla sovhoosi territooriumi Väike-Maarja külanõukoguga